Linja-autovarikon halli paloi Runosmäen teollisuusalueella Turussa.

Ilmoitus Verstaskadulla syttyneestä suuresta rakennuspalosta tuli yöllä kolmen jälkeen. Pelastuslaitos tiedotti seitsemän aikaan aamulla, että palo on saatu sammutettua. Paikalla on noin parikymmentä pelastuslaitoksen yksikköä.

Linja-autovarikon halli oli täyden palon vaiheessa ja palo oli levinnyt useampaan linja-autoon Varsinais-Suomen pelastuslaitoksen saapuessa paikalle. Pelastuspäällikkö Mika Kontio arvioi Ilta-Sanomien haastattelussa, että sammutustyöt jatkuvat aamuun asti.

– Parikymmentä linja-autoa on tuhoutunut täydellisesti ja kymmenkunta on saatu pelastettua. Henkilövahinkoja ei ole, Kontio sanoi Ilta-Sanomille yöllä.

– Palanut osa on avoin peltihalli, johon linja-autot ajetaan vuoron päätteeksi. Vieressä on korjaamopuoli, ja pyrimme estämään, ettei palo leviä sinne, hän jatkaa.

Paikalla olleen IS:n lukijan mukaan rakennuksesta on kuulunut voimakkaita räjähdyksiä.

– Ihan järjetön pauke. Maa tärisee ja ikkunat helisevät, hän kuvailee.

­